ПРОЕКТ

**З А П О В Е Д**



На основание чл. 25, ал. 4 от Закона за администрацията и с чл. 55, ал. 1 от Закона за подпомагане на земеделските производители във връзка с чл. 119, параграфи 9 и 12 и чл. 12, параграф 1 и Приложение III от Регламент (ЕС) 2021/2115 на Европейския парламент и на Съвета от 2 декември 2021 г. относно установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 и одобрен доклад с рег. № ………………………………

**Н А Р Е Ж Д А М:**

В Заповед № РД09-786/20.07.2023 г. на министъра на земеделието и храните, в т. II, т. II.1 „За смекчаване и адаптация към изменението на климата“, ДЗЕС 1: Поддържане на съотношението на постоянно затревените площи (ПЗП) към земеделската площ на национално ниво и на ниво стопанство се изменя така:

**“ДЗЕС 1: Поддържане на съотношението на постоянно затревените площи (ПЗП) към земеделската площ на национално ниво и на ниво стопанство.**

Съотношението на постоянно затревените площи спрямо общата земеделска площ, декларирана от земеделските стопани през съответната година, не трябва да намалява с повече от 5% спрямо референтното съотношение от 12.61%, определено през 2018 г. Съотношението се поддържа ежегодно на национално ниво.

При спад на съотношението с повече от 5% през съответната година, земеделските стопани на ниво стопанство, които са преобразували постоянно затревени площи и са допринесли за намалението на съотношението през съответната година спрямо предходната, се задължават да възстановят разораните през съответната година постоянно затревени площи.”



УВЕДОМЛЕНИЕ

На основание чл. 66 от Административнопроцесуалния кодекс (АПК) Министерство на земеделието и храните, открива производство по издаване на общ административен акт като публикува на интернет страницата си Проект на Заповед на министъра на земеделието и храните, за изменение на Стандарт за добро земеделско и екологично състояние – „ДЗЕС 1 Поддържане на съотношението на постоянно затревените площи (ПЗП) към земеделската площ на национално ниво и на ниво стопанство“.

Заповедта се издава на основание чл. 25, ал. 4 от Закона за администрацията и с чл. 55, ал. 1 от Закона за подпомагане на земеделските производители във връзка с чл. 119, параграфи 9 и 12 и чл. 12, параграф 1 и Приложение III от Регламент (ЕС) 2021/2115 на Европейския парламент и на Съвета от 2 декември 2021 г. относно установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013.

Промяната в ДЗЕС 1 е свързана с направена техническата корекция в референтното съотношение на постоянно затревените площи спрямо земеделската площ през 2018 г. Корекцията няма да доведе до промяна в интервенциите, индикаторите за резултати и финансовия план.

Предвид гореизложеното уведомяваме всички заинтересовани лица, че в производството по издаване на общия административен акт, могат да участват чрез писмени предложения и възражения, които могат да бъдат подавани в едномесечен срок от датата на публикуването на адреса на Министерството на земеделието и храните, гр. София, бул. Христо Ботев № 55 или на електронна поща: PKirovski@mzh.government.bg.